فيسبوك (بلينݣليزية: Facebook) هو واحد لموقع د أنترنت اللي كيتشاف كأكبر موقع د التواصل لإجتماعي فلعالم, وفنفس لوقت هو السمية د الشركة اللي كاتحكمو, و اللي كاين لمقر ديالها فلميريكان. فيسبوك سيط فابور ويقدر أي واحد فوق 13 لعام يتقيد فيه ويدير فيه حساب. اللي عندو فيسبوك يقدر يتواصل مع الناس لاخرين ويقرا وينشر لخبار ولمعلومات والتصاور ولڤيديويات, ويقدر يصيفط ميساجات وأوديويات وبزاف د لحوايج وحداخرا. تأسس فيسبوك ف 4 فبراير 2004 من خمسة د الطلبة د لجامعة د هارڤارد (مارك زوكربيرݣ - داستين موسكوفيتز - كريس هيوز - آندرو ماك كولوم - إدواردو ساڤرين) اللي خدًموه فلجامعة ديالهم باش يكون موقع د التواصل مابين الطلبة د لجامعة, قبل ما يتشهر ويكبر بشويا بشويا ويولي عمومي فلعالم كلًو. التطبيق د فيسبوك هو أكثر تطبيق تيطيليشارجا فالتيليفونات (مابين ݣاع التطبيقات), و عدد الناس اللي تيخدًمو فيسبوك وصل فدجنبر 2019 ل 2.5 مليار د الناس. ف 2010, خرج فيلم سميتو الشبكة لإجتماعية (بلينݣليزية: The Social Network) اللي عاود على لقصة ديال تأسيس فيسبوك من اللًول ولمشاكيل والدعاوي لقضائية اللي وقعات فديك لوقيتة. في ذكرى انطلاقه - تاريخ "فيسبوك" وكيف تم اختراعه - ألوان (2019) التقرير السنوي د فيسبوك (2019) - بلينݣليزية